MFCส่งทาร์เก็ตฟันด์ซื้อหุ้นไทยตั้งเป้า7%
MFC ออกกองทุนทาร์เก็ตฟันด์ ซื้อหุ้นไทย ตั้งเป้า 7% ใน 7 เดือน มั่นใจจังหวะเหมาะ กำไรบริษัทจดทะเบียนโตโดดเด่นในเอเชีย
13 มี.ค. 2555

MFC ออกกองทุนทาร์เก็ตฟันด์ ซื้อหุ้นไทย ตั้งเป้า 7% ใน 7 เดือน มั่นใจจังหวะเหมาะ กำไรบริษัทจดทะเบียนโตโดดเด่นในเอเชีย 
น.ส.ประภา ปูรณโชติ กรรมการผู้จัดการ บลจ. เอ็มเอฟซี กล่าวว่า บริษัทเปิดขายกองทุนเปิด SPOT 7S6 ซึ่งเป็นทาร์เก็ตฟันด์ ตั้งเป้าหมายผลตอบแทน 7% ภายใน 7 เดือน หากมูลค่าหน่วยลงทุนของกองทุนเพิ่มขึ้นไม่ต่ำกว่า 10.85 บาทเป็นเวลา 5 วันทำการติดต่อกันหรือเมื่อมูลค่าหน่วยลงทุนไม่ต่ำกว่า 10.85 บาท เปิดขายตั้งแต่วันที่ 15-23 มี.ค.นี้
กองทุนมีนโยบายลงทุนในหุ้นไทยและสามารถเลือกลงทุนในสัญญาซื้อขายล่วงหน้าใน SET50 Index Futures ซึ่งจะช่วยลดความเสี่ยงในกรณีที่ดัชนีตลาดหลักทรัพย์มีความผันผวน โดยผู้จัดการกองทุนจะจัดสัดส่วนการลงทุนทั้งในตราสารทุน ตราสารหนี้ ตราสารอนุพันธ์ และเงินฝากให้เหมาะสมกับสถานการณ์ตลาดทุนและตลาดเงินแต่ละขณะ เพื่อโอกาสของผลตอบแทนที่ดีและกระจายความเสี่ยงในการลงทุน  
“เอ็มเอฟซีมองว่าเศรษฐกิจไทยยังมีแนวโน้มเติบโตที่ดีในปีนี้ โดยเฉพาะกำไรของบริษัทจดทะเบียนในตลาดหลักทรัพย์ที่ขยายตัวสูงที่สุดประเทศหนึ่งในภูมิภาค ประกอบกับคาดว่ากระแสเงินลงทุนจะยังคงไหลเข้ามาในตลาดหุ้นเอเชียและไทย จากเศรษฐกิจเอเชียที่มีอัตราการเติบโตที่สูงกว่าและมีสถานะการคลังที่แข็งแรงกว่า”น.ส.ประภา กล่าว
อย่างไรก็ตามจากแนวโน้มการเติบโตที่ดีของเศรษฐกิจไทยและการแก้ปัญหาหนี้ในยุโรปที่มีความคืบหน้า ทำให้นักลงทุนคลายความกังวลระดับหนึ่ง ส่งผลให้มีการย้ายเม็ดเงินมาลงทุนในตลาดทุนมากขึ้น ทำให้การบริหารทาร์เก็ตฟันด์กลุ่มกองทุนสปอท 7 เข้าเป้าอย่างต่อเนื่องถึง 3 กองทุน และมอบผลตอบแทนตามเป้าหมาย 7% ให้ผู้ถือหน่วยลงทุน ได้แก่ กองทุนเปิดเอ็มเอฟซี สปอท 7 ภายใน 1 ปี 3 เดือน  กองทุนเปิดเอ็มเอฟซี สปอท 7 ซีรี่ส์ 4 ภายใน 2 เดือน 20 วัน และกองทุนเปิดเอ็มเอฟซี สปอท 7 ซีรี่ส์ 3 ภายใน 6 เดือน 10 วัน โดยก่อนหน้านี้มีกองทุนเปิด I-US10 ที่ลงทุนในต่างประเทศให้ผลตอบแทน 10% ภายใน 1 ปี 3 เดือน